แรงซื้อ “กลุ่มแบงก์” ดัน SET ปิดเช้าบวก 6 จุด
SET ปิดบวก 6 จุด รับแรงหนุนกลุ่มแบงก์ แนวโน้มภาคบ่ายคาดยืนบวกและมีโอกาสขึ้นไปได้ต่อหลังทดสอบแนวต้านสำคัญ ให้แนวต้านแรก 1,555 จุด ถัดไป 1,590 จุด ส่วนแนวรับ 1,520-1,530 จุด
SET ปิดบวก 6 จุด รับแรงหนุนกลุ่มแบงก์ แนวโน้มภาคบ่ายคาดยืนบวกและมีโอกาสขึ้นไปได้ต่อหลังทดสอบแนวต้านสำคัญ ให้แนวต้านแรก 1,555 จุด ถัดไป 1,590 จุด ส่วนแนวรับ 1,520-1,530 จุด
22 ก.ค. 2565

นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบีเคย์เฮียน (ประเทศไทย) กล่าวว่า ตลาดหุ้นไทยเช้านี้ปรับขึ้นสอดคล้องกับตลาดหุ้นเอเชียหลังนักลงทุนคลายกังวลหุ้นกลุ่มธนาคารตั้งสำรองสูงกดดันผลประกอบการไตรมาส 2/65 แต่เมื่อประกาศออกมาแล้วดีกว่าคาด มีเพียง BBL ที่เติบโตต่ำคาด และ SCB ไม่มีการตั้งสำรองสินทรัพย์ดิจิทัลอย่างที่ประเมินไว้ ทั้งนี้ผลประกอบการโดยรวมกลุ่มแบงก์ออกมาดีพอสมควร ทำให้มีแรงซื้อกลับเข้ามามาก
อย่างไรก็ดี นักลงทุนยังมีความระมัดระวัง เพราะในสัปดาห์หน้าจะมีการประชุมธนาคารกลางสหรัฐ(เฟด) ซึ่งต้องติดตามว่าจะส่งสัญญาณปรับขึ้นดอกเบี้ยในรอบหน้าอย่างไร ส่วนรอบนี้ตลาดคาดปรับขึ้นดอกเบี้ย 0.75% โดยระยะสั้นประเมินว่าเงินเฟ้อน่าจะผ่านจุดสูงสุดหลังประชุมเฟดรอบนี้
โดยตลาดหุ้นไทยเช้านี้ปรับขึ้นมาทดสอบแนวต้านสำคัญที่ 1,555 จุด ถ้ายังยืนเหนือระดับดังกล่าวได้ก็จะ Momentum ให้ไปแต่อได้ มองแนวต้านถัดไปที่ 1,590 จุด แต่ถ้าผ่านระดับ 1,555 จุดไม่ได้อาจจะอ่อนตัวไปบริเวณ 1,520-1,530 จุด
สำหรับแนวโน้มตลาดช่วงบ่ายคาดยืนแดนบวกได้ รับผลประกอบการกลุ่มแบงก์ และเงินดอลลาร์สหรัฐอ่อนค่าเป็นประโยชน์ต่อตลาดหุ้นเกิดใหม่ ให้แนวต้านแรก 1,555 จุด ถัดไป 1,590 จุด แนวรับที่ 1,520-1,530 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
SCB มูลค่าการซื้อขาย 2,897.63 ล้านบาท ปิดที่ 96.50 บาท เพิ่มขึ้น 2.50 บาท
KBANK มูลค่าการซื้อขาย 1,871.06 ล้านบาท ปิดที่ 140.50 บาท ราคาไม่เปลี่ยนแปลง
KTB มูลค่าการซื้อขาย 1,003.19 ล้านบาท ปิดที่ 15.60 บาท เพิ่มขึ้น 0.60 บาท
TRUE มูลค่าการซื้อขาย 970.39 ล้านบาท ปิดที่ 4.90 บาท เพิ่มขึ้น 0.06 บาท
BBL มูลค่าการซื้อขาย 839.06 ล้านบาท ปิดที่ 131.00 บาท เพิ่มขึ้น 0.50 บาท